LidanRubinov/Halacha-QA huggingface dataset:
שאלה: סיאנס: ידוע שאסור לעשות סיאנס, אז מדוע קיימת האפשרות הזו?
תשובה: יש הרבה דברים בעולם שאסורים עלינו, והסיבה שהם קיימים כדי שיהיה לאדם את חופש הבחירה, האם הוא מקיים את מצות הבורא או הולך בדרך אחרת. וזהו אחד מיסודות האמונה שתהיה בחירה חופשית לאדם, כדי שיקבל שכר על מצוות והימנעות מעבירות. הרב רואי מרגלית.
שאלה: חזרה להברה אשכנזית בתפילה: הרב קוק פסק באורח משפט שאשכנזי חייב להתפלל בהברה אשכנזית. אני בא ממשפחה חסידית, אך אני קצת חושש מלחזור למבטא החסידי מפני שהוא מאוד שונה. האם מותר לי לחזור להברה האשכנזית הרגילה?
תשובה: חזרה למבטא המקורי זה רק לכתחילה, אבל אם קשה לך לחזור להברה המקורית, הנך יכול להשאר בהברה בה הנך מתפלל עכשיו. אם ברצונך בכל זאת לחזור להברה המקורית, אתה יכול לחזור להברה האשכנזית-ליטאית, ולא להברה החסידית.
שאלה: השתתפות בחתונה של ערבים: האם מותר להשתתף בחתונה של גויים? אם כן, האם מותר לאכול ולשתות, ואם כן-מה?
תשובה: מוזכר בהלכה שלא ילך יהודי לחתונה של גוים. אבל אם הוא חייב ללכת מפני דרכי שיגיד רק "מזל-טוב" וילך. אם הוא חייב להשאר שם קצת, מותר לו לשתות מים מינרלים שידוע שהם כשרים (מי-עדן וכדומה) בכוס חד-פעמית, אבל לא יותר מזה.
שאלה: רמאות כחלק מהמאבק: האם מותר וראוי לשקר ע"מ להצליח במאבק על א"י, כגון הצגת ת"ז של אדם אחר ע"מ להכנס לגוש?
תשובה: יש דברים שהם בבחינת 'הלכה ואין מורין כן'. קשה להורות בדברים אלו בציבור, וכל אחד יראה במציאות שהוא נמצא בה איך צריך להתנהג.
שאלה: בין המצרים וארגון חתונה: אני וחברי עומדים להתחתן כ -8 ימים לאחר תקופת בין המצרים, ועדיין לא ארגנו כמעט כלום בנוגע לחתונה. כמו: קניית טבעות נישואין ואירוסין, בגדים לאירוסין ולחתונה, קביעת חוזה עם צלם ותקליטן, אירגון בני משפחתנו לאירוע מבחינת לבוש וכדומה. שאלתנו היא: האם מותר לנו לעשות את כל הסידורים הללו בזמן בין המצרים?
תשובה: מותר לחתן ולכלה לארגן בשלושת השבועות ובתשעת הימים כל מה שהם צריכים לצורך חתונתם שלאחר שלושת השבועות.
שאלה: כללי נטילות ידיים: 1. אני בתהליך התחזקות ולכן עדיין, מסיבות שונות, הנני אוכל לחם ללא נטילה לפני כן. האם לברך על הלחם "המוציא" או שאין ברכה על הלחם ללא נטילת ידיים לפני כן? 2. לגבי אופן הנטילה. רציתי לוודא האם אכן בנטילת ידיים של בוקר ושל אחרי השירותים מנגבים ידיים ורק לאחר מכן מברכים ואילו בנטילה שלפני ארוחה מברכים ורק אח"כ מנגבים?
תשובה: 1. גם מי שלא נטל ידיים מסיבות שונות, יש לו לברך על הלחם. 2. אתה צודק, והסיבה היא שבנטילת ידיים שלפני האוכל הניגוב הוא חלק ממצות הנטילה, ולכן צריך לברך לפני ביצוע המצוה בפועל, דהיינו: הניגוב.
שאלה: השבת אבידה: לפני מספר שבועות מצאתי באוטובוס טבעת של גבר שלא נראית כמו טבעת נישואין, אלא טבעת שיש העונדים אותה ל"קישוט". האוטובוס עובר במספר יישובים, ואין לי מושג מה מקומו של הבעלים. הטבעת נראית פשוטה ולא יקרה. מה עליי לעשות?
תשובה: מכיוון שבעל הטבעת איבדה במקום ציבורי הוא התייאש ממנה, ואתה יכול לקחת אותה.
שאלה: שלוש פסיעות בתפילת עמידה: בהתחלה ובסוף של תפילת עמידה צריך לצעוד 3 צעדים עם כל רגל או 3 צעדים בסה"כ?
תשובה: שלשה צעדים בסה"כ. הרב רואי מרגלית.
שאלה: קייטנה בבין המצרים: האם מותר לשלוח ילד בן 6 לקייטנה בימי בין המצרים (הקייטנה כוללת פעיליות כיף בריכה וכו )?
תשובה: עד ראש-חודש אב, מותר.
שאלה: השתתפות בצרת הצבור - חיוב גמור?: כתב הרמב"ם בהלכות תשובה "הפורש מדרכי צבור, ולא נכנס בצרתן ולא מתענה בתעניתן, וכאילו אינו מהן אין לו חלק לעולם הבא. ". האם בימינו ישנן הגבלות על היחיד או המשפחה או הציבור לגבי התנהגות אישית או משפחתיית עקב צרת גזירת הפינוי חלילה? משפחתי החליטה לבטל הזמנת חדרים לנופש בצפון עקב הצעדה לגוש קטיף. ברור שהנופש היה נתקע לנו בגרון כשיהודים בגוש קטיף לא יודעים היכן יהיו בעוד חודש חלילה. שאלתי היא האם זהו איסור גמור כמו לשמש בשני רעבון, חובת היחידים, מעשה טוב, מידת חסידות, או אין שום חיוב?
תשובה: אני חושב שהגישה שלך היא נכונה, אדם אכן צריך לחוש שעם-ישראל נמצא בצרה, וצריך להשתדל לפחות בתפילה. אבל כל הדברים האלו, לפי הרבה ראשונים, אינם מעיקר הדין אלא מידת חסידות בלבד, ואין בזה ממש איסור.
שאלה: לחזור לישיבה או להשאר בכפר מימון?: אני נמצא בישיבת הסדר קטנה הנמצאת בסכנת סגירה. לטובת העם, מה עדיף-להישאר בזמן הקרוב בכפר מימון, או לחזור לישיבה?
תשובה: אתה צריך לברר בישיבה שלך האם דורשים ממך לחזור, ואם כן אתה חייב לחזור, מפני שלא יתכן שכל תלמיד יחליט לעצמו מתי הוא בישיבה ומתי לא. אבל אם לישיבה לא איכפת שאתה שם, תישאר בכפר מימון.
שאלה: תפילה בטיסה: יש לי טיסה ב 6:30 בבוקר רציתי לשאול מה עדיף על פני מה - להתפלל ביחידות בטרמינל בישוב הדעת הרבה יותר גדול, או שעדיף להתפלל בציבור במטוס עם קושי בכוונה מה עוד שזו טיסה קצרה ומשום כך תנועת הדיילים במעברים רבה מאוד?
תשובה: תתפלל ביחידות בטרמינל.
שאלה: מה עדיף לתת לעני כסף או אוכל?: מה עדיף לתת לעני כסף או אוכל, וכמה ברכות מתברך כל אחד (זה שנתן כסף וזה שנתן אוכל)?
תשובה: על פי הגמ' משמע שעדיף לתת אוכל שיותר זמין לעני ולא צריך לטרוח, אך היום אולי יש לו אוכל וצריך דוקא ביגוד וכדומה לכן אולי עדיף לתת צדקה כסף כדי שיוכל לקנות מה שרוצה. הרב רואי מרגלית.
שאלה: גזירת שיער לתינוק: האם צריך לשמור על המנהג של אי גזירת השיער לתינוקת עד גיל 3, למרות שאנו מעוניינים לגזור לה את השיער?
תשובה: אין חיוב הלכתי לגדל שיער לילד עד גיל שלוש, ולכן אם אתם רוצים בכך, אתם יכולים לגזוז את שיערה.
שאלה: היחס לנישואין אזרחיים: הבת של אחותי גרושה כדת וכדין ועומדת "למסד" את הקשרים שלה עם גבר גרוש, כנראה בחוזה אצל עו"ד (חתונה אזרחית) ברצוני לדעת מה סטטוס הילדים שיהיו בעתיד? כמו כן הם מתכוונים לערוך קבלת פנים למשפחה האם אני יכול להשתתף?
תשובה: אם ההורים יהודים כשרים גם הילדים יהיו כאלו, אם כי הפגם שהוריהם לא נשואים כהלכה יעיב על מהלך חייהם ובפרט כשירצו להינשא. עצתי לא להשתתף בקבלת הפנים להסביר בנועם את הבעיה המצפונית שיש לך, ועם זאת להביא בהזדמנות שי לאחותך עם מסר יהודי כגון חנוכיה, בית מזוזה יפה וכדו'.
שאלה: טלית רגילה למקפיד בתכלת: אני מקפיד ללכת עם ציצית תכלת וטלית עם תכלת, האם מותר לי להתעטף בטלית רגילה במקרה והטלית שלי נשכחה או כשאני עולה להיות חזן בבית כנסת?
תשובה: במקרה ששכחת את הטלית שלך אל תתעטף בטלית שאין בה תכלת, אבל אם קראו לך לתורה, או שביקשו ממך לגשת כשליח ציבור, מותר לך להתעטף בטלית ללא תכלת, אבל אל תכוון לקיים מצוות ציצית, אלא משום כבוד הציבור.
שאלה: שימוש בגוי בשבת במשלחת לפולין: ברצוני לשאול 2 שאלות שקשורות למשלחת בה הייתי בפולין: א. האם מותר לבקש מגוי להעביר לנו מים ומזון בשבת למקום אחר בו נעבור במהלך הסיור בשבת? האם יהיה מותר להשתמש במוצרים הללו בשבת? ב. האם מותר לטלטל דברים בתוך המלון בו אנו שוהים, וזאת מתוך הבנה כי אין במלון עירוב חצירות?
תשובה: א. אסור לגוי לעשות מלאכה מדאורייתא בשביל ישראל בשבת, אבל מותר לו לעשות איסור דרבנן לצורך מצוה. לכן, אם הרשות שם היא רשות הרבים מדאורייתא, אסור לגוי להביא לכם את האוכל. אבל אם זו כרמלית בלבד, מותר לגוי להביא לכם אוכל אם זהו צורך מצוה, כגון: שהחלטתם לעשות שם סעודה שלישית. אבל אם המקום בו אתם מתכוונים לאכול הוא רחוק, והגוי צריך להגיע לשם בנסיעה במכונית, הגוי עובר על איסור תורה בשביל ישראל, והדבר אסור. ב. טלטול בתוך המלון אפשרי, רק אם בעל המלון ישכיר לישראל את המקומות בהם הישראלים מסתובבים, לדוגמא: המזדרונות, חדר האוכל וכדומה. ככלל, דעתי היא שאין לנסוע לפולין בשביל לראות את רשעותם של הגוים. דבר זה אינו נמנה בין הדברים שההלכה מונה כהיתרים ליציאה מארצנו הקדושה. ומה גם שבזמננו אפשר לראות בסרטים ובתמונות, ויש לנו מציאות משלנו בה אנחנו חיים את רשעותם של הגוים, וכל בן-תורה יודע ש"הלכה היא, בידוע שעשו שונא ליעקב". גם לדעות המתירות לצאת לכל דבר מצוה, פשוט הדבר שאין בזה שום מצוה.
שאלה: צפיה בסרט (כשר) בשלושת השבועות: האם מותר לצפות בסרט (כשר) בתקופת שלושת השבועות? האם יש חילוק בין צפיה בבית לצפיה בקולנוע?
תשובה: ב-3 השבועות נוהגים מנהגי אבילות על חורבן בית מקדשנו, ולכן לא עושים בשבועות אלו דברים שמשמחים את האדם כמו: טיולים, מוסיקה וכו'. ולכן צפיה בסרט ולא משנה היכן, היא בילוי, וראוי להימנע מזה בשלושת השבועות ובעז"ה ימים אלו יהפכו לנו לששון ולשמחה. הרב יאיר פרייליך.
שאלה: התנתקות מהמדינה?: 1.אנחנו רואים שהמדינה לצערינו הרב מתנתקת מערכיה הדתיים והלאומיים, האם קיים קו אדום שבו נצטרך להתנתק מהמדינה? אם כן, מהו אותו קו אדום? אני מרגיש שהקו האדום מתקרב. 2. אני ברוך ה לומד בחופש האם לימוד תורה עדיף על פני השתתפות פעילה במאבק? 3. יש לנו 2 גדולי דור שפסקו שצריך לסרב פקודה, איך ייתכן שרבנים גדולים אחרים מורים הלכה בניגוד לדעתם?
תשובה: לא המדינה מתנתקת אלא ההנהגה הזמנית החולפת היא אמנם מתנתקת מערכי התורה וקדושת הארץ. אבל לעומת זה הציבור הדתי הולך ומתחזק והולך וגדל. והציבור הוא המדינה. אם אתה לומד תורה תמשיך ללמוד וכאשר תיהיה פעילות מיוחדת במאבק למען א"י וישובה תשתתף בה. גם אני לא מבין איך אפשר לפסוק אחרת שכן זה איסור גמור של תורה לעקור ישובים יהודיים בארץ ישראל. וגם לחלוק על גדולי התורה שפסקו כך.
שאלה: עניית אמן מוקדמת: פעמים אני שומע חזן שאינו כ"כ ת"ח, ובקדיש או במקומות אחרים, כשיש לומר "ואמרו אמן" (למשל בקדיש שהוא חמור מאד!) או "ונאמר אמן", אומר רק ואמרו, ומחכה שהקהל יענה אמן, ואח"כ הוא עונה על האמן של הציבור!!! הבעיה כפולה: א) אני אפילו לא יכול לעיתים קרובות לחכות שהוא יאמר אמן כדי לענות כי בתדירות הוא אומר אמן בלחש או בקדיש הוא גם אומר אמן יהא שמיה. בלא הפסק, אע"פ שכתוב במפורש בשולחן ערוך שצריך להפסיק קצת בין אמן ליהא שמיה רבא. ב) כיוון שטעותו הגיונית, לא מצאתי בספרי ההלכה פסק מפורש על זה. איפה אוכל למצוא דבר כזה? אולי חשוב לציין שהחזן הזה הוא מרוקאי.
תשובה: יש לענות אמן, ולא לחכות לשליח ציבור במקרה כזה, מבואר בסימן קכד במגן אברהם שאם שליח ציבור מאריך בניגון יענו אמן לפני שגומר ואמרו אמן. הרב אברהם פרל.
שאלה: צום לסובל מאולקוס: מה לגבי צום תשעה באב למי שסובל מאולקוס המצריך אותו לאכול לעיתים קרובות, אחרת יסבול מכאבי בטן סחרחורות בחילות, ובכלל התחושה היא קשה?
תשובה: שיאכל, כדין חולה הנצרך לאכול.
שאלה: עבודה חדשה לאחר אבטלה ממושכת: האם יש לברך עם תחילת עבודה לאחר תקופת אבטלה ארוכה?
תשובה: לא תיקנו ברכה על כך, כיון שעצם הדבר שנתחייבנו בעבודה היא בגלל הקללה: בזיעת אפך תאכל לחם. אך אדם צריך להודות לקב"ה על כך, ולבקש שפרנסתו תהיה מצויה בשפע, בהיתר ולא באיסור, בנחת ולא בצער, בריוח ולא בצמצום, בכבוד ולא בביזוי. הרב רואי מרגלית.
שאלה: שהחיינו על בת בשלושת השבועות: אדם שנולדת לו בת בשלושת השבועות ויש לו לברך ברכת שהחיינו מיד כשרואה אותה פעם ראשונה, מה יעשה? האם ינהג כמו בברית בשלושת השבועות?
תשובה: האיסור לברך "שהחיינו" הוא כאשר אפשר לדחות את הברכה לאחר ימי בין המיצרים, אבל כשאי אפשר לברך "שהחיינו" אחר-כך, מברך אפילו בשלושת השבועות. לכן במקרה זה יברך "שהחיינו".
שאלה: סנדלים חדשות: האם מותר לקנות סנדלים חדשות בין י"ז בתמוז לר"ח אב? (ההליכה בנעליים גורמת לי צער רב בשל החום והזיעה, ואין לי רצון להתהדר בדבר חדש דווקא בתקופה זו).
תשובה: מותר עד ראש-חודש אב.
שאלה: סדר ברכות בסעודה: ברצוני לברר לגבי מקרה בו אני אוכל סעודה בלי נטילת ידיים, ומברך לפי סדר הקדימויות (מג"ע א"ש). אם בארוחה אותה אני אוכל (למשל במקום עבודתי, שם הכל מונח על מגש לפני תחילת האכילה) יש במנה אחרונה עוגה, ובשאר המנות יש רק ברכות האדמה ושהכל, האם עלי להקדים ולברך על העוגה ולטעום ממנה קצת, או שניתן לאכול לפי סדר המנות המקובל, ובהתאם לכך לברך את הברכות למרות שזה לא יהיה לפי הכלל "מגע אש"?
תשובה: כל דיני קדימה בברכות נוהגים כאשר האדם רוצה לאכול הכל עכשיו. אבל אם הוא רוצה לאכול עכשיו את העוף עם התפוחי-אדמה, ורק בעוד עשרים דקות לאכול את העוגה, למרות שהעוגה מונחת לפניו הוא אינו חייב להקדים ולברך עליה.
שאלה: הטבלת טרמוס מנירוסטה: האם צריך להטביל טרמוס מנירוסטה?
תשובה: כן.
שאלה: השתתפות בלויה בזמן נידה: האם מותר ללכת להלויה בזמן נידה?
תשובה: יש נוהגים לא להיכנס לבית קברות כאשר האשה נידה משום רוח רעה שבבית הקברות (פ"ת יו"ד סימן קצ"ב ס"ק יט, משנב"ר סימן פ"ח). ע"פ הסוד ראוי שנשים לא תלכנה כלל לבית הקברות ובפרט אחר המטה (שו"ע יו"ד שנ"ט ס"ב ובב"י שם: מקום שמלאך המות וגונדא דיליה נמצאים שם ועלולים להזיק לנשים הבאות שם). יש מקילים במקום צורך וקושי להשתתף בלויה אך עדיף לשמור מרחק 4 אמות מן המטה והקברים. הרב יאיר פרייליך.
שאלה: הרבי מלך המשיח?: מאז נפטר הרבי מחב"ד, טוענים לפחות חלק מחסידיו שהוא המלך המשיח, וחלקם אף הגדילו לעשות ואומרים שהוא לא מת. יצאו מספר חוברות בנושא ובהם ציטוטים מהזוהר הקדוש וכד, שם נאמר שהמשיח יכול להיות אדם שנפטר וקם לתחייה. האם זו השקפה נכונה? אם לא כיצד יש להשיב לטענות אלו?
תשובה: רק כאשר יבוא מלך המשיח נדע מי הוא. ואנו מתפללים בכל יום שיבוא. אבל עדין הוא לא בא. לא שמענו מעולם על אדם שקם לתחיה לאחר שנפטר. לעתיד לבוא אנו מאמינים שתהיה תחיית המתים. דעת הרמב"ם בנושא.
שאלה: הפלה מחשש לגירושין: האם יש מצב שיאושר לבחורה בשבוע עשירי לעשות הפלה אם די ברור לה שהנישואים כושלים ולא יימשכו?
תשובה: אין היתר לעשות הפלה מהסיבה האמורה. וד' יתן לאשה את הכוחות להתמודד ולעבור את הקשיים בשמחה.
שאלה: קריאת שמע בזמנה בתשעה באב: אני משתדל להקפיד על זמן "מגן אברהם" בקריאת שמע בבוקר. כשהמניין מאוחר אני קורא לפני התפילה את שלוש הפרשיות ואח"כ קורא שוב עם הברכות. מה לעשות בתשעה באב הרי אחד מהם זה כקורא בתורה?
תשובה: מכיון שהמטרה היא קיום מצות ק"ש בזמנה, אין הדבר בגדר ת"ת שאסור בת"ב.
שאלה: שניים מקרא ואחד תרגום -השלמה: השנה (תשס"ה) התחלתי ללמוד שניים מקרא ואחד תרגום מפרשת פקודי (היה לי רק ב"וארא" בר מצוה), והלימוד שלי זה אונקולוס, רש"י, מדרשי ח, עיקר שפתי חכמים וביאור מילות. בנתיי ם לא פיספסתי שום פרשה האם כדאי לי לעשות שמו"ת קצר( רק אונקולוס) על ספר בראשית ושמות עד לשמחת תורה או שזה ר?
תשובה: אין חובה כיון שלא התחייבת קודם להשלים את פרשיותיך עם הציבור, אך אם אפשר בקלות להשלים תבוא עליך ברכה, כמובן "בלי נדר", כדי שאם לא תספיק, לא יהיה חשש שמא קיבלת על הדברים בנדר. הרב רואי מרגלית.
שאלה: כיסוי הבימה בזמן הקריאה בתורה: לבימת בית הכנסת שלנו כיסוי קבוע מקטיפה שנתרם לע"נ הורי אחד המתפללים. הכיסוי מונח באופן קבוע על הבימה. לאחרונה העלה אחד המתפללים טענה לפיה כיוון שהכיסוי נמצא על הבימה באופן קבוע ולעיתים מונחים עליו סידורים וחומשים, מפני כבוד התורה, יש לכסות את הבימה בכיסוי נפרד וייחודי לפני הקריאה בתורה. השימוש בכיסוי מיוחד לקריאת התורה לא בכיסוי הרגיל, מפריע למתפלל שתרם את הכיסוי הרגיל לעילוי נשמת הוריו. האם אכן יש מקור לצורך בכיסוי ייחודי לפני הנחת ספר התורה לקריאה בציבור?
תשובה: לא ידוע לי על בעיה הלכתית כל שהיא עם הכיסוי האמור. בקש מהמתלונן את מקורות ההלכה עליהם הוא מבסס את טיעוניו.
שאלה: מיקום שליח הצבור באופן שיאפשר הכללותו בברכת כהנים: מבנה בית הכנסת שלנו, לא מאפשר להציב את עמוד התפילה של הש"צ לפני ארון הקודש אלא לצידו, כך שבברכת כהנים, הכהנים נמצאים ב"יישור קו" עם השליח ציבור. חלק מהמתפללים דורשים להזיז את עמוד התפילה מערבה כדי שגם השליח ציבור ייכלל בברכת הכהנים, האם אכן יש להזיז את עמוד התפילה? אם כן בכמה?
תשובה: לכתחילה הישראלים המתברכים חייבים להימצא לפני הכהנים. אך במקום שאין ברירה הברכה חלה גם על מי שלא עומד לפניהם. קשה לקבוע למי שאינו מכיר את המקום ממראה עיניים אם המצב הוא של חוסר ברירה, או שיש אפשרות סבירה לשנות את מיקומו של הש"ץ. אני מציע שהרב המקומי יפסוק בשאלה זו.
שאלה: בשר לבעלי אנמיה בתשעת הימים: לאחרונה עשיתי בדיקות דם והתברר שיש לי מחסור בכדוריות דם אדומות,סימן לאנמיה. האם מותר לי לאכול בשר בתשעת הימים כדי לשפר את מצב הגוף?
תשובה: אם מצבך הבריאותי מחיב אכילת בשר חובה עליך לאכול בשר גם בתשעת הימים חוץ מסעודה המפסקת. אולם השנה סעודה זו נערכת בשבת ולכן אין בה שום הגבלה.
שאלה: לא תחמוד בנשוי לגויה: האם יהודי שנשוי לנכריה ואדם אחר חושק בה. האם יש בזה משום לא תחמוד, הרי היא לא יהודיה, אם אדם אחר מכיר אותה. או שלא מאחר ודיני תורה לא חלים עליה אלא רק על בעלה. היא נוצריה ובעלה הוא יהודי. נשאלתי את השאלה הזאת בעבודה מאחר ואני אדם חובש כיפה ולא ידעתי מה לענות. אולי זו חוצפה לשאול שאלות כאלו אך לענ"ד זה היפה בתורתינו הקדושה שבכל תחום בחיים היא נוגעת. וזה מחזק את התחושה כי היא מהשמיים ולא אחר בדה אותו מליבו כמו שאר הדתות.
תשובה: לא תחמוד כולל נוסף לאשת רעהו גם את כל אשר לרעהו. גם אם הדבר לא כשר. נישואי יהודי לנוכריה הם דבר חמור ביותר כי זה הגורם "לשואה השקטה" המשמידה רוחנית יהודים רבים. אך באותה מידה האיסור חמור גם לחומד. הוא עובר שתי עברות גם אישה נוכריה וגם לא תחמוד.
שאלה: מים חמים מדוד שמש בשבת: דנתי רבות עם רב הקהילה שלי בנוגע לשימוש במים חמים מדוד שמש בשבת. מה שלא הצלחתי להבין זה מדוע ישנם רבנים המתירים לפתוח את ברז המים החמים ביום השבת גם כאשר ברור שחום המים בדוד גבוה מיד סולדת, הרי גם אם אנו סוברים שדוד שמש הוא איסור דרבנן (כי הקולטים מחממים וזה תולדות חמה) הרי כאשר אתה פותח את ברז המים החמים ביום, מיד נכנסים מים קרים לתוך הדוד ומתבשלים ואין כאן לענ"ד גרמא לאיסור דרבנן (כמו שיש בלילה)? אודה לרב אם יאמר לי כיצד כבודו נוהג לגבי שימוש במים חמים בשבת. ושאלה אחריתא: אם אני מעוניין להחמיר לגבי עצמי בשימוש במים חמים כפי שאכן אני נוהג, האם יהיה מותר לי לסמוך על דעת הרבנים שמקילים כאשר אני שוטף את התינוק שלי לאחר החתלתו?
תשובה: אין לפנות לרב אחר בנושא בו הרב המקומי פסק הלכה. עם זאת יש לברר מבחינה טכנית האם המים הקרים נכנסים ישירות לדוד או שהם עוברים קודם דרך הקולטים ומתחממים שם. שאם כן, אם נניח שהקולטים נחשבים לחמה עצמה ולא לתולדות חמה, החימום מותר ואזי הם נכנסים לדוד כמים חמים. כמו"כ תלוי אם כל המים בדוד חמים, כי אם רק השכבה העליונה חמה המים הקרים נכנססים לשכבה התחתונה קרה לא מתבשלים מיד. ועוד, יש לדון אם כניסת המים הקרים לדוד שונה מבידקא דמיא בכוח שני, עיין כל זה בשש"כ מהדו"ק.
שאלה: קניות לפני הלידה: אני ואשתי מאוד מתלבטים האם מותר או אסור לקנות מוצרים לתינוק לפני שנולד כגון ארון מיטה וכיו"ב, מצד עין הרע, שמענו עשרות אנשים עם דעות שונות ואף אחד מהם לא רב, אז מה המקור לזה ומה נכון לעשות?
תשובה: אין איסור לקנות מעיקר הדין, וכיון שמאמינים בעז"ה שהכל יהיה ר ויולד תינוק בריא בסוף התהליך אז אין בעיה לקנות. עם זאת, המנהג לחכות עד הלידה, אולי מפני שחוששים מעין הרע וכו' (גם אני שמעתי דעות שונות מרבנים גדולים בנושא וזה תלוי בהתייחסות למה שאמרנו). ורוב האנשים מתעניינים קודם ובוחרים דברים, ואחר הלידה באים ומשלמים ולוקחים את מה שהחליטו קודם, וזה די מקובל וידוע בחנויות. וכך לדעתי כדאי לעשות. הרב רואי מרגלית.
שאלה: תווית שעל החלה בשבת - המשך: בהמשך לתשובת הרב בנודע לאיסור הסרת תווית שעל החלה בשבת רציתי לשאול: הרי קשה לומר שהתווית מעורבבת עם החלה. מדוע אם כן לא נתיר להסיר אותה בפני עצמה?
תשובה: יש בזה דעות, יש אומרים שהדיבוק גורם שהם מעורבים במקום החיבור, ולכן צריך להסיר את התווית עם מעט מהחלה, וגם החזו"א יסכים לכך (ולא ידרוש שיוציאו הרבה מהחלה, כי רק במקום הדיבוק יש תערובת). וכך ראיתי שכתב בספר אורחות שבת ג, סז. לעומת זאת בשמירת שבת כהלכתה ג, לא, והערה עג, עפ"י שביתת שבת שאין בזה דין בורר כי אינם מעורבים.
שאלה: הנקה בפני ילדים: האם מותר לאישה להניק בפני ילדיה? ואם כן עד איזה גיל מותר?
תשובה: עד גיל שלוש אין בזה בעיה, ומגיל שלוש והלאה לא ראוי שתניק בפניהם.
שאלה: חציצה לתפילין בשיער מודבק: אני גרוש לאור נשירת שיער מסיבות גנטיות. הדבר גם מקשה על מציאת שידוך. השתלת שיער לכאורה לא מהווה חציצה בתפילין שכן השיער גדל. לא כן בהדבקת שיער, שהיא אינה מסוכנת וזולה בהרבה. האם יש בכך חציצה לעניין תפילין? אם כן, האם ניתן להקל בהדבקה דלילה כאשר רוב שטח תחתית הקציצה ינוח על הקרקפת ורק מיעוטו על השיער המלאכותי? האם יש נפ"מ בין הדבקה של שיער סינטטי טבעי לבין הדבקה של שער שלי? אציין כי ההדבקה היא תמידית. כעיקרון זה לא אמור ליפול לעולם ואף אין רצון להסירו, כך שזה לא חציצה במובן זה. נדמה כי בכל זאת לפעמים נושר קצת והולכים שוב לתוספות כל כמה שנים.
תשובה: אם השערות קבועות במקומן לעולם, הן הופכות להיות חלק מהגוף ואין בהן משום חציצה.
שאלה: דיני אבלות בחודש הראשון: אבי נפטר לפי שלושה שבועות בערך, ויש לי כמה שאלות: 1. יש לי טיול מהבית ספר לשבוע ימים האם מותר לי לצאת? 2. מותר לי להסתפר? 3.אם אני קונה חדש אני חייבת שאנשים אחרים יחדשו לי? אני יודעת שזה אחד מהדברים שצטוונו עליהם כיבוד אב ואם.אבל אני לא אלבש חדש ולא אראה טלויזיה זה יעשה משהו? זה יחזיר לי אותו?
תשובה: 1. תלוי איזה גיל ואיזה טיול (יש רבנים שמתירים). 2. אחרי חודש מהפטירה רק אחרי שאחד החברים גוער באבל שילך להסתפר לאשכנזים, ולספרדים ע"פ השו"ע מותר לאשה להסתפר אחר השבעה מיד. 3. אמנם זה לא מחזיר את המת, אבל המטרה היא לחשוב ולזכור ולכבד את המת בשנה הראשונה. ולכן אחד מהדברים היא לא ללבוש חדש אא"כ מישהו אחר לבש לפני, ואז זה לא נחשב לחדש, וזה מצד השמחה שיש בלבישת בגד חדש. אבל אם מדובר באשה שמרגישה שאין לה מה ללבוש וזה לא רק לוקסוס, אז יכולה לקנות בגדים חדשים ולא צריכה לתת למישהו אחר ללבוש לפני, ומברכת שהחיינו (פיסקי הגר"מ אליהו בספר "צרור החיים"). הרב יאיר פרייליך.
שאלה: סוכריה בעת קריאת התורה: יש אצלנו בבית כנסת אישה חולת סכרת וכדי להקל על עצמה היא לוקחת סוכריה בעת קריאת התורה ומכבדת גם אותנו. האם מותר לנו לקבל ממנה את הסוכריה ולאכול שלא להעליבה או שמא זה אסור? (יש לציין שהמדובר לפני קידוש, ובבית הכנסת, מקום המקודש)
תשובה: אין ליטול ממנה את הסוכריה, ולהסביר לה בנועם שאינך יכולה לאכול אותה הן בגלל כבוד ביהכ"נ, והן משום שהדבר לפני קידוש.
שאלה: עד מתי להאמין שזה לא יקרה?: שאלה מגוש קטיף: האמונה חזקה מאד. מאמינים שפינוי לא יתרחש, מתוך כך, ממשיכים בשיגרה. הכל כרגיל. לא מחפשים דירה במקום אחר. לא רושמים ילדים במקום אחר. השאלה: עד מתי? השאלה לא באה מתוך פגם באמונה (כך נראה לי), כי אני ממשיכה להאמין ולהתפלל. אבל, האם אני צריכה להישאר עד שיבואו חיילים שוטרים? ואם הם יבואו קודם ליישוב אחר ויפנוהו, אחכה עד שיגיעו ליישוב שלנו?
תשובה: יש להעריץ את כל המאמינים הגדולים בגוש קטיף מי יתן ובזכות האמונה הזו תהפך הגזרה לטובה. מכל מקום אני מציע שכל הישוב ינהג באותו האופן, אם ח"ו יגיעו חיילים לפנות. זה יקל על כולם אם כולם ינהגו באותו אופן. אך אם יתקרבו הימים לא יהיה בזה חסרון אמונה אם תארזו לכם בגדים ועוד דברים נצרכים לתקופה הקרובה. חזקו ואמצו ומה שיהיה הכל לטובה ואנו תפילה לד' יתברך שמו שתתבטל הגזרה ותהפך לישועה גדולה.
שאלה: תיקון חצות, וימי בין המיצרים: 1)האם בת יכולה לומר תיקון חצות, או שזה רק בשביל בנים? 2)האם צריך לברך "שהחיינו" כשמקבלים חפץ במתנה? 3)איך להתאבל בימים אלו? איך להתחבר רגשית לחורבן? ממש קשה לי בימים האלו- אני מרגישה בעיקר רק את האיסורים וההגבלות של ימי בין המיצרים, בלי צער פנימי על ירושלים והמקדש, איך מרגישים יותר?
תשובה: 1. היו נשים מיוחדות שהיו אומרות תיקון חצות. צריך בכל אופן להיות בעלת מדרגה בכדי לנהוג כך בקביעת. באופן ארעי למשל בתשעת הימים ניתן לומר גם ללא מדרגה מיוחדת. אני הייתי ממליץ קודם כל להקפיד על שתי תפילות ולא לרוץ להנהגות מיוחדות. 2. על קבלת מתנה של כלים מיוחדים צריך לברך שהחיינו.  הטוב והמטיב אם זה חפץ שלא רק את נהנת אלא זו טובה גם לאחרים. 3. כנראה שאת מציירת את המקדש כמקום פולחן לכל עם ישראל. בדרך זו חורבן המקדש אם כן רחוק מההתמודדויות הרוחניות שנוגעות לך. כל הבעיות הרוחניות שלנו נובעות מכך שאין לנו בית מקדש. כל הנטייה של רבים בישראל לברוח מלהיות קשורים אל הקודש נובע מכך שחיי הקודש נראים כחיים חיוורים יחסית לחיי החול. זה ישתנה באופן מהותי כשיבנה בית המקדש. הרוע בעולם קשור לכך שאין בית מקדש. כל הטוב בעולם תלוי בבניית בית המקדש. את צריכה לפתח את הרצון שלך שיהיה יותר טוב בעולם והעולם יהיה קדוש יותר ורוחני יותר. אחר כך את צריכה להבין לדמיין להרגיש שכל זאת קשור לחורבן. שנזכה לראות בבניית המקדש במהרה בימנו.
שאלה: כיבוס בגדי קטנים בתשעת הימים: אני יודעת שבחול המועד ובתשעת הימים אין לכבס בגדי מבוגרים, אך בגדי קטנים מותר. שאלותי: 1.עד איזה גיל הילד נחשב "קטן" לצורך העניין? 2. זכור לי שבאחד מן המיקרים (חוה"מ או תשעת הימים), מותר לצרף למכונה עם בגדי הקטנים גם בגדי מבוגרים. באיזה מקרה מדובר? 3.האם מותר לרסס או למרוח את הבגדים אם אסור לכבסם, בחומר נגד כתמים,כדי למנוע מצב בו הכתם נישאר לזמן רב על הבגד,ואז יתכן שלא ירד כלל?
תשובה: 1. הילד נחשב "קטן" כל עוד הוא מלכלך הרבה פעמים את הבגד ולכן צריך להחליף לו הרבה פעמים. 2. אסור לצרף לא בחוה"מ ולא בתשעת הימים. 3. מותר אם זה דבר שאם לא תעשי אותו הבגד ייזרק או יהיה ללא שימוש אחר כך. הרב יאיר פרייליך.
שאלה: קנייה בשלושת השבועות: ברצוני לדעת האם מותר לקנות מכשיר סלולרי בימים אלו (שלושת השבועות), הקניה היא לשם "צורך" ולא דווקא לשם הנאה, אם כן עד מתי מותר, והאם מותר להשתמש בו?
תשובה: אין בעיה בקנית מכשיר סלולרי במשך שלשת השבועות. הרב רואי מרגלית.
שאלה: שיעור פרטי לילד: אני אם חד הורית,ועדיין אין לי עבודה וודאית לשנה הבאה. קיבלתי הצעה ללמד שיעור פרטי לילד, לאחותו ולחברתה (כל אחד בנפרד). אם לא אוכל ללמד את הילד האמא תיקח גם מורה אחרת לאחותו ולחברה, כך שזה הפסד מרובה. הילד עולה לכיתה ה. הסיבה שאני שואלת היא משום ששמעתי שמותר לאישה ללמד בנים רק עד גיל תשע. אני מתלבשת בצניעות,כולל כיסוי ראש מלא. ישנה עוד הצעה ללמד ילד עולה לכיתה ו, האם אפשר?
תשובה: אם תלמדי אותו בביתו כאשר בני הבית נמצאים. או במקום שאין בו איסור יחוד מותר לך ללמד אותו.
שאלה: ילדים בזמן פינוי: האם אפשר להיות עם הילדים באירוע שיכול לגרום להם לטראומה, כמו גוש קטיף בזמן פינוי כשרואים את ההורה מפונה באלימות?
תשובה: אם יקרבו הימים ולא יחול שינוי כדאי להכין את הילדים לקראת מה שצפוי שלא יבהלו ולא יהיו מופתעים. ולזכור שעם כל החומרה מדובר בחיילים ושוטרים יהודים. וגם מיד לאחר האירוע לשוחח עם הילדים ולהסביר להם לדעת לקבל את הדברים נכון. עם זה אנו תפילה לרחמי שמים שד' יתברך שמו יבטל מעלינו את הגזרה ויהפוך אותה לברכה. עוד בנושא זה מאת הרב. מה עוד ניתן (היה) לעשות למניעת הגירוש?
שאלה: חוזה בשלושת השבועות: אנו גרים בשכירות ואמורים לפנות את הדירה בעוד כחודש וחצי. האם מותר לנו לחתום על חוזה שכירות בשלושת השבועות? אנו מאוד מעוניינים לגור בדירה מסוימת, ואם לא נחתום יש חשש שתושכר לאנשים אחרים?
תשובה: שכירות אינה קנייה ומותר לחתום על חוזה עד ר"ח אב. החל מר"ח אב ממעטים בעסק.
שאלה: ברכת הטוב והמטיב בבין המצרים: האם בין י"ז בתמוז לר"ח אב מותר לאשכנזי לקנות חפץ חדש לביתו במקרה שהברכה המתאימה היא "הטוב והמיטיב" (למשל: לקנות שטיח, שהשמחה היא לא רק לו אלא לכל אנשי הבית), או שראוי להחמיר כמו לגבי ברכת "שהחיינו" בין המצרים?
תשובה: יש אומרים שרק ברכת שהחיינו אסורה, כי היא מתיחסת מפורשות ל"זמן הזה". אך אם אפשר לדחות את הקניה עדיף.
שאלה: שיעור הנאמר ע"י יהודי שחי עם גויה: האם מותר לשמוע שיעור בעניני אמונה מיהודי שירד מהדרך בעניני אמונה? שחי עם גויה, ואפשר לומר שהוא יודע רבונו ומכוון למרוד בו?
תשובה: אין לשמוע שיעורים מאדם זה, כיון שהוא אדם מקולקל ואי אפשר לנתק בין אישיותו לדבריו. הרב רואי מרגלית.
שאלה: טבילת כלי שמשמש לאחסון: רציתי לשאול האם יש צורך להטביל כלי זכוכית של קפה מתוצרת חוץ, קניתי את הקפה באותו כלי הזכוכית ועכשיו שהקפה נגמר ברצוני להשתמש באותו הכלי למאכלים שונים. במידה והכלי צריך טבילה, מדוע אין צורך להטביל את הכלי כבר כאשר קניתי אותו? מה ההגדרה ההלכתית המחייבת הטבלת כלי?
תשובה: כיון שבד"כ כלי זה נזרק לאשפה לאחר השימוש אז אינו צריך טבילה, ואם לאחר השימוש רוצים להשתמש בו יש אז לטובלו הרב רואי מרגלית.
שאלה: קניית רכב בשלושת השבועות : בד"כ איני נוהגת לבצע קניות גדולות בשלושת השבועות. אך הפעם יש מכרז לקניית מכוניות במחיר מופחת של 33, (חברה כלשהיא מוכרת את המכוניות בבעלותה), וצריכים להגיש בקשה למכרז עד ה 31.7.05. מה לעשות?
תשובה: אם זו הזדמנות בלתי חוזרת מותר.